《访遁野老梅》
清代·陈梓

霁旭破薄雾，短棹缘疏林。十里冰胶舟，泊岸闻青禽。

老梅我素交，隔岁重追寻。白朽龙蜕骨，黄凋蚁攒心。

屹屹冰雪躯，南渡沿至今。可怜七载间，酸风伴清吟。

率尔舍君去，回首烟霞深。东家酒新篘，暂留向我斟。

绕树一徘徊，自伤雪鬓侵。欲别聊折枝，古香逗衣襟。

作者简介：（1683—1759）清浙江馀姚人，侨寓秀水，字俯恭，又字古铭，或古民，号一斋。从张履祥弟子姚瑚游。雍正间举孝廉方正不就。工书善诗词，行草直造晋入堂奥，善识别金石彝器。晚居临山，聚徒讲学。有《四书质疑》、《志仁困知记疑》、《重辑杨园年谱》、《删后诗文存》等。